ଭିଆଇପିଙ୍କ ବାହାଘରରେ କରୋନା ନିୟମ ଉଲଙ୍ଘନଃ ନିୟମ କ'ଣ କେବଳ ସାଧାରଣ ଜନତାଙ୍କ ପାଇଁ, ନେତାଙ୍କ ପାଇଁ ନୁହେଁ ? - Prameya News7\nଭିଆଇପିଙ୍କ ବାହାଘରରେ କରୋନା ନିୟମ ଉଲଙ୍ଘନଃ ନିୟମ କ'ଣ କେବଳ ସାଧାରଣ ଜନତାଙ୍କ ପାଇଁ, ନେତାଙ୍କ ପାଇଁ ନୁହେଁ ?\nମୁମ୍ବାଇ ୨୨/୦୨ : ମହାରାଷ୍ଟ୍ରରେ ପୁଣିଥରେ କରୋନା ସଂକ୍ରମଣ ବୃଦ୍ଧି ପାଇଛି। ଅମରାବତୀରେ ସପ୍ତାହେ ପାଇଁ ଲକଡାଉନ, ପୁନେରେ ନାଇଟ କର୍ଫ୍ୟୁ ଓ ରାଜ୍ୟର ବିଭିନ୍ନ ସହରରେ କଟକଣା ଜାରି କରାଯାଇଛି। ମୁଖ୍ୟମନ୍ତ୍ରୀ ଉଦ୍ଧବ ଠାକରେ ଘୋଷଣା କରିଛନ୍ତି ଯେ ସୋମବାର ଠାରୁ ରାଜ୍ୟରେ ସମସ୍ତ ରାଜନୈତିକ, ଧାର୍ମିକ ଓ ସାମାଜିକ ସମାରୋହରେ ଲୋକଙ୍କ ଭିଡ ଉପରେ କଟକଣା ଜାରି କରାଯିବ। କରୋନା ନିୟମ ନ ମାନିଲେ ରାଜ୍ୟରେ ପୁଣି ଲକଡାଉନ ଲଗାଯିବ ବୋଲି ଚେତାବନୀ ଦେଇଛନ୍ତି। ତେବେ ଏହି ନିୟମ କେବଳ ସାଧାରଣ ଜନତାଙ୍କ ପାଇଁ ଜାରି କଲାଭଳି ଜଣାପଡୁଛି। କାରଣ ରବିବାର ଦିନ ବିଜେପିର ପୂର୍ବତନ ସାଂସଦ ଧନଞ୍ଜୟ ମହାଦୀକଙ୍କ ପୁଅ ବାହାଘରରେ ଅନେକ ନେତା ସାମିଲ ହୋଇଥିଲେ। ନେତାମାନେ କୌଣସି କରୋନା ନିୟମ ମାନିନଥିଲେ। ଏହିଭଳି ସ୍ଥିତିରେ ଏଠାରେ ପ୍ରଶ୍ନ ଉଠୁଛି ନେତା ଓ ଭିଆଇପିଙ୍କ ପାଇଁ ଅଲଗା କିଛି ନିୟମ ଅଛି କି ?\nଏହି ବିବାହ ସମାରୋହରେ ପୂର୍ବତନ ମୁଖ୍ୟମନ୍ତ୍ରୀ ଦେବେନ୍ଦ୍ର ଫଡଣବିସ ବିନା ମାସ୍କରେ ପହଞ୍ଚିଥିଲେ। ଶିବସେନା ନେତା ସଞ୍ଜୟ ରାଉତ ଓ ଅରବିନ୍ଦ ସାୱନ୍ତ ମଧ୍ୟ କରୋନା ନିୟମ ଅଣଦେଖା କରିଥିବା ନଜର ଆସିଥିଲେ। ବିବାହ ସମାରୋହରେ ୭୦୦ ଅତିଥି ଉପସ୍ଥିତ ଥିଲେ। କିନ୍ତୁ ସରକାର ପୁନେରେ ବିବାହ ସମାରୋହରେ ୨୦୦ରୁ ଅଧିକ ଅତିଥି ଉପରେ ପ୍ରତିବନ୍ଧ ଲଗାଇଛନ୍ତି। କିଛି ଦିନ ପୂର୍ବରୁ ଏନସିପିର ଜଣେ ନେତାଙ୍କ ଘରେ ବାହାଘର ଥିଲା ଯାହାକୁ ନେଇ ବିଜେପି ପ୍ରଶ୍ନ କରିଥିଲା।\nସୋମବାର ଦିନ ଉଦ୍ଧବ ଠାକରେ ସରକାରଙ୍କ ଅପିଲ ପରେ ଅନେକ ନେତା ନିଜ କାର୍ଯ୍ୟକ୍ରମ ରଦ୍ଦ କରିଦେଇଛନ୍ତି। ସୁପ୍ରିୟା ସୁଲେ ଓ ଉଦୟ ସାୱନ୍ତ ନିଜ କାର୍ଯ୍ୟକ୍ରମ ରଦ୍ଦ କରିଛନ୍ତି। ଠାକରେ ଟେଲିଭିଜନରେ ନିଜ ସମ୍ବୋଧନରେ କହିଛନ୍ତି ଯେ ଆଗାମୀ କିଛି ଦିନ ପାଇଁ ରାଜନୈତିକ କାର୍ଯ୍ୟକ୍ରମକୁ ଅନୁମତି ଦିଆଯିବ ନାହିଁ।\nରବିବାର ଦିନ ମହାରାଷ୍ଟ୍ରରେ ୬ ହଜାର ୯୭୧ ନୂଆ କରୋନା ମାମଲା ସାମ୍ନାକୁ ଆସିଥିଲା। ରାଜ୍ୟରେ ମୋଟ ସଂକ୍ରମିତଙ୍କ ସଂଖ୍ୟା ୨୧ ଲକ୍ଷ ପାର କରିସାରିଛି। ଲଗାତାର ୩ଦିନ ହେଲା ସଂକ୍ରମିତଙ୍କ ସଂଖ୍ୟା ୬ ହଜାର ପାର କରିଛି। ରବିବାର ଦିନ ୩୫ ସଂକ୍ରମିତଙ୍କ ମୃତ୍ୟୁ ହୋଇଛି।
